## La Comunitat Valenciana promociona l’oferta turística a Basilea davant d’agents turístics i mitjans especialitzats amb motiu del Festival d’Eurovisió 2025

*** A l’esdeveniment han assistit 250 persones entre mitjans de comunicació, operadors turístics i eurofans**

Turisme Comunitat Valenciana ha dut a terme una acció a Basilea (Suïssa) per a promocionar l’oferta turística davant d’agents turístics i mitjans de comunicació especialitzats, coincidint amb la celebració del Festival d’Eurovisió que acull la ciutat durant esta setmana.

L’esdeveniment, organitzat amb la col·laboració de l’Ajuntament de Benidorm, RTVE, FOTUR i l’Oficina Espanyola de Turisme a Suïssa, ha sigut conduït per María Eizaguirre, directora de Comunicació d’RTVE. A més, ha comptat amb actuacions en directe dels artistes Mawot, K!ngdom i Kuve.

El director general de Turisme, Israel Martínez, ha destacat el bon acolliment d’esta acció promocional, a la qual “han assistit 250 persones, entre mitjans de comunicació, operadors turístics i eurofans”.

Martínez ha explicat que l’objectiu d’esta acció és “aprofitar la visibilitat del Festival d’Eurovisió per a promocionar la nostra destinació”, i ha remarcat que “promocionar-nos en Eurovisió representa una oportunitat estratègica per a projectar una imatge de la Comunitat Valenciana com una destinació moderna, diversa, inclusiva i vibrant, capaç de connectar amb noves audiències i consolidar el seu posicionament en el panorama internacional”.

**Euroclub Benidorm Fest**

A més, en paral·lel a esta acció promocional, els dies 16 i 17 de maig se celebrarà una nova edició de l’Euroclub Benidorm Fest en el parc de l’Aigüera de Benidorm.

La programació inclourà actuacions d’artistes del Benidorm Fest, com ara JKBello, K!ngdom, La Chispa, Daniela Blasco, Mawot, Kuve i Carla Frigo, així com la sessió del DJ Dennis Moore. El dissabte 17 se celebrarà també l’Euroclub Júnior, amb actuacions de Carlos Higes, Sandra Valero i Chloe de la Rosa, a més d’una festa prèvia a la gran final d’Eurovisió, que es retransmetrà en directe en pantalles gegants des del mateix parc.

Fecha: 15/05/2025